[{"text_idx": "#000000", "text": "Mae'r bennod hon The Routledge Companion to Intangible Cultural Heritage yn disgrifio gwreiddiau #Ecoamgueddfa Lly\u0302n, yr ecoamgueddfa gyntaf yng Nghymru ac hyd y gwyddom un o'r rhai cyntaf yn y byd i fod yn gwbl ddigidol \u2013 mewn geiriau eraill, ecoamgueddfa sy'n defnyddio llwyfannau digidol i reoli a hyrwyddo ei hun a sicrhau bod ei adnoddau ar gael i gynulleidfa fyd-eang."}, {"text_idx": "#000001", "text": "Mae'r bennod yn disgrifio sut mae'r bobl sy'n byw mewn cornel fach o Gymru ar hyn o bryd wedi dechrau gwireddu eu huchelgais o gadw, hyrwyddo a dathlu eu hiaith, diwylliant a threftadaeth a thrwy wneud hynny gydnabod realiti economaidd a chymdeithasol a heriau bywyd cyfoes 'ar y dibyn'."}, {"text_idx": "#000002", "text": "Mae yma fyfyrdod ar sut mae'r cysyniad o \u2018ecoamgueddfa\u2019 wedi'i addasu i'r lleoliad hwn, sut mae wedi esblygu ac yn parhau i wneud hynny trwy gyflwyno'r bobl dan sylw i\u2019r darllennyd a nodi\u2019r bartneriaeth sydd wedi datblygu."}, {"text_idx": "#000003", "text": "Mae pobl Lly\u0302n yn rhannu gweledigaeth a breuddwyd o ddefnyddio eu hadnoddau naturiol, y cyfalaf naturiol a'r cyfalaf dynol i sicrhau dyfodol economaidd gwell wrth ddathlu'r dreftadaeth ddiwylliannol anniriaethol sydd yn annwyl iddynt."}, {"text_idx": "#000004", "text": "Nid yw'r weledigaeth a ddisgrifir yn ecsgliwsif, gellir ei chyfieithu a'i haddasu'n hawdd i leoliadau a sefyllfaoedd eraill. Lle bynnag y mae pobl yn gwerthfawrogi eu tirwedd, eu hiaith, eu diwylliant a'u treftadaeth, mae potensial i ecoamgueddfa lleoliad-benodol ddod i'r amlwg a ffynnu."}, {"text_idx": "#000005", "text": "Mae #Ecoamgueddfa Lly\u0302n yn unigryw am ei bod wedi ei lleoli yn yr unig le ar y Ddaear lle mai'r Gymraeg yw iaith mwyafrif y boblogaeth leol a hi yw'r prif ased diwylliannol anniriaethol. Mae\u2019r bennod yn amlygu bod mabwysiadu dull digidol yn ei gwneud hi'n bosibl dod a\u0302 Chymraeg, Cymreictod a'r dreftadaeth ddiwylliannol anniriaetho gysylltiedig i gynulleidfa fyd-eang."}, {"text_idx": "#000006", "text": "Bywyd byr sydd i lyfrau a'r penodau ynddynt. Cyn gynted a\u0302 bo\u2019r geiriau yn cael eu hysgrifennu, maen nhw wedi dyddio. Nid rhywbeth statig yw\u2019r #Ecoamgueddfa; mae pethau'n newid yn ddyddiol. Cyfrinach llwyddiant yw ystwythder, hyblygrwydd a'r gallu i addasu a newid yn o\u0302l y galw ynghyd ag ymrwymiad llwyr i'r cysyniad o gyd-weithio, cyd-ddatblygu a chyd-hyrwyddo."}]